

VLADA REPUBLIKE HRVATSKE

Zagreb, 10. lipnja 2020.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo zaštite okoliša i energetike |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o korištenju pijeska u redovitoj ili izvanrednoj obrani od poplava |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg sv. Marka 2 | 10000 Zagreb | tel. 01 4569 222 | vlada.gov.hr

**PRIJEDLOG**

**VLADA REPUBLIKE HRVATSKE**

Na temelju članka 115. stavka 8. Zakona o vodama (Narodne novine, broj 66/19), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_\_\_\_\_\_ 2020. donijela

**O D L U K U**

**o korištenju pijeska u redovitoj ili izvanrednoj obrani od poplava**

**I.**

Ovom Odlukom dopušta se korištenje pijeska u redovitoj ili izvanrednoj obrani od poplava, s prethodnim vađenjem na obale, nastalog kao proizvod održavanja na vodama i vodnom dobru, u količini od 28.000 m3, s uređenih deponija Migalovci, Savski Bok, Jasenovac i Galdovo, lociranima na lijevoj obali rijeke Save, sukladno elaboratima završnog stanja deponija.

**II.**

Hrvatske vode kao korisnik pijeska provodit će sve poslove sukladno ovoj Odluci.

**III.**

Korisnik pijeska iz točke II. ove Odluke po provedenom postupku dostavlja izvještaj o istome Ministarstvu zaštite okoliša i energetike.

**IV.**

Ova Odluka stupa na snagu danom donošenja.

KLASA:

URBROJ:

Zagreb,

**Predsjednik**

**mr. sc. Andrej Plenković**

**OBRAZLOŽENJE**

Tijekom radova održavanja voda, odnosno uklanjanja viška riječnog nanosa u svrhu održavanja vodnog režima rijeke Save od rkm 375+000 do rkm 592+100 (lokacije Migalovci, Dolina, Višnjica-Drenov Bok i Galdovo) izvađeno je i deponirano ukupno 28.000 m3 pješčanog materijala na uređenim deponijama (posebno uređeno i nadzirano zemljište koje se nalazi u inundacijskom području, a namijenjeno je odlaganju izvađenog šljunka i pijeska prema članku 114. Zakona o vodama) Migalovci, Savski Bok, Jasenovac i Galdovo, lociranima na lijevoj obali rijeke Save, sukladno geodetskim elaboratima, odnosno snimcima završnih stanja predmetnih deponija (Elaborat za dokaz količina na istovarnom prostoru u rkm 375+000 Migalovci i Elaborat za dokaz količina na istovarnom prostoru u rkm 457 Savski Bok, izrađeni od strane Hrvatskih voda, Vodnogospodarskog odjela za srednju i donju Savu, Slavonski Brod, listopad 2019., Elaborat deponije Jasenovac, rkm 515+000, izrađen od strane društva Brodska Posavina d.d. za vodnogospodarsku djelatnost, listopad 2019. i Geodetski elaborat snimke izvedenog stanja Galdovo, izrađen od strane društva GEOMETRICUS d.o.o., prosinac 2019.).

Predmetni radovi uklanjanja viška riječnog nanosa u svrhu održavanja vodnog režima rijeke Save od rkm 375+000 do rkm 592+100 (lokacije Migalovci, Dolina, Višnjica-Drenov Bok i Galdovo) izvođeni su na temelju odredbi članaka 112., 115. i 121. Zakona o vodama (Narodne novine, broj 66/19), kroz III. Dodatak Ugovora o uslugama preventivne, redovne i izvanredne obrane od poplava i leda na branjenom području 2: područje malog sliva Brodska Posavina (Migalovci), sklopljenom između Hrvatskih voda i društva Brodska Posavina d.d., KLASA: 325-02/18-02/133, URBROJ: 374-21-1-19-47 od 30.12.2019., Ugovor o građenju „Vađenje 7000 m3 nanosnog materijala iz korita rijeke Save od rkm 460+500 do rkm 464+500 (Dolina) radi dopune materijala za potrebe obrane od poplava“, sklopljen između Hrvatskih voda i društva Investitor d.o.o. iz Slavonskog Broda, KLASA: 325-02/19-02/0000145, URBROJ: 374-21-1-19-13 od 10.10.2019., Ugovor o građenju „Vađenje 7000 m3 nanosnog materijala iz korita rijeke Save od rkm 538+000 do rkm 543+000 (Višnjica – Drenov Bok), radi dopune materijala za potrebe obrane od poplava“, sklopljen između Hrvatskih voda i društva Tanac d.o.o. iz Jasenovca, KLASA: 325-02/19-02/0000146, URBROJ: 374-21-1-19-12 od 11.10.2019. te V. Dodatak Ugovora o uslugama preventivne, redovne i izvanredne obrane od poplava i leda na branjenom području 10: područje malog sliva Banovina (Galdovo), sklopljenom između Hrvatskih voda i društva Vodoprivreda Sisak d.d., KLASA: 325-02/18-02/141, URBROJ: 374-21-1-19-68 od 18.12.2019.. Radovi su provedeni sukladno odredbama Rješenja o prihvatljivosti zahvata za ekološku mrežu i uvjetima zaštite prirode, KLASA: UP/I-612-07/19-62/02, URBROJ: 517-05-2-19-4 od 24. svibnja 2019. godine.

Na temelju odredbe članka 115. stavka 1. podstavka 2. Zakona o vodama Hrvatske vode uputile su zahtjev, KLASA: 325-02/19-01/0000005, URBROJ: 374-21-1-20-43 od 12.03.2020, za donošenjem odluke o korištenju pijeska nastalog kao proizvod gore navedenih radova, u količini od 28.000 m3, za korištenje pijeska u redovitoj ili izvanrednoj obrani od poplava. Na osnovi zaprimljenog zahtjeva, ovo Ministarstvo je pokrenulo postupak donošenja predmetne odluke.

Sukladno članku 115. stavku 1. podstavku 2. Zakona o vodama, pijesak izvađen tijekom građenja i održavanja na vodama i vodnom dobru koristit će se u redovitoj ili izvanrednoj obrani od poplava, s prethodnim vađenjem na obale ili bez vađenja na obale, a odluku o korištenju pijeska za predmetnu namjenu sukladno članku 115. stavku 8. Zakona o vodama, donosi Vlada Republike Hrvatske ili Ministarstvo zaštite okoliša i energetike, ako ga na to ovlasti Vlada Republike Hrvatske.

Obzirom da se u ovom slučaju ne radi o donošenju odluke o prodaji pijeska radi građenja drugih javnih građevina (članak 115. stavak 1. podstavak 3. Zakona o vodama) niti o odluci o prodaji pijeska na slobodnom tržištu (članak 115. stavak 1. podstavak 4. Zakona o vodama), predmetnom odlukom nije potrebno utvrđivati prodajnu odnosno početnu prodajnu cijenu pijeska, sukladno članku 115. stavku 9. Zakona o vodama.